Bejaarde in voertuig met staalpyp deurboor | Maroela Media
André Visser, 'n woordvoerder van ER24, sê die voorval het sowat 30km buite Potchefstroom plaasgevind.
"Na wat verneem word, het die man, in sy sewentigs, in sy bakkie agter 'n swaarvoertuig gery wat staalpype vervoer het. Een van die pype het losgekom en op die pad geval en gehop. Dit het deur die man se windskerm gebars, hom in die bors getref en deurboor," het Visser gesê.
Paramedici van ER24 het die man vasgepen op die sitplek aangetref. Die pyp het steeds by die windskerm uitgesteek. Die pyp is met 'n hidroliese knipper korter gesny, waarna die man versigtig uit die voertuig gehaal is. Hy is in 'n kritieke toestand na die Potchefstroom Mediclinic vir verdere behandeling geneem.